Nuorisolle (1900)
Rientäkää nuoriso raittihin voimin,
 Rientäkää innolla, tarmolla toimiin;
 Valppauden puolesta taistelemaan,
 Pimeyden valtoja ahdistamaan!

 Nylkyrit, ahneet ne sortavat meitä,
 Vaan emme tarvitse peljätä heitä;
 Vaikka he kuinkakin vimmaten uhkaa,
 Voimansa eessämme on vaan kun tuhkaa.

 Suomen nuoriso, riemuiten riennä!
 Valkeuden, siveyden, vapauden tiellä,
 Luottaen korkeimman oikeuden voittoon,
 Saavut sa vihdoin onnesi koittoon.

 Taivaalla pilvi on pauhaava synkkä,
 Allamme maaperän rauta on jynkkä,
 Toisaalla lämpöinen aurinko loistaa,
 Joka voi pilvet ja raudankin poistaa.

 Siis sinä neitonen lempeä, sorja,
 Siis sinä urhojen nouseva sarja,
 Johtaos valkeutta korpehen synkkään,
 Laulaos lämpöä mielehen jynkkään.

 Kas kuinka toivojen taivas jo loistaa,
 Kaikki se epäilyt mielistä poistaa,
 Jo työväki etsivi oikeuttaan,
 Ja sortajat horjuvat heikkouttaan.

 Katsoppas Tampereen koski kuin pauhaa,
 Ei saa yöll’ eikä päivällä se rauhaa;
 Tehtaita käyttää ja rattaissa kiehuu,
 Eespäin vapahana riemuiten riehuu.

 Niin sinä nuoriso, riemuiten riennä!
 Vapauden, valon sekä oikeuden tiellä,
 Katkoen pirstoiksi orjuuden kahleet,
 Joihin sun kytkivät nylkyrit ahneet.

Alpo.

Lähde: Kansan Lehti 24.2.1900.

Anonyymi
Runot
Kansan Lehti
1900